Document ID: 32005R0388

KOMISIJAS REGULA (EK) Nr. 388/2005
(2005. gada 8. marts),
ar ko pieņem 2006. gada ad hoc moduļa specifikāciju pārejai no darba uz pensionēšanos, kas paredzēts ar Padomes Regulu (EK) Nr. 577/98, un ar ko groza Regulu (EK) Nr. 246/2003
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1998. gada 9. marta Regulu (EK) Nr. 577/98 par darbaspēka izlases veida apsekojuma organizēšanu Kopienā (1) un jo īpaši tās 4. panta 2. punktu,
tā kā:
(1)
Komisijas 2003. gada 10. februāra Regulā (EK) Nr. 246/2003, ar ko pieņem 2004. līdz 2006. gada ad hoc moduļu programmu darbaspēka izlases veida apsekojumam, kas paredzēts ar Padomes Regulu (EK) Nr. 577/98 (2), ir paredzēts ad hoc modulis pārejai no darba uz pensionēšanos.
(2)
Ir nepieciešams visaptverams un salīdzināms datu kopums par pāreju no darba uz pensionēšanos, lai pārraudzītu virzību uz kopīgajiem mērķiem Kopienas Nodarbinātības stratēģijas ietvaros un atklātās koordinācijas metodes pensionēšanās jomā, ko ieviesa 2001. gada decembra Lākenes Eiropadome. Šajos procesos ir atzīts, ka rīcības prioritāte ir veicināt aktīvas vecumdienas un darba dzīves pagarināšanu, jo īpaši piemērojot 5. pamatnostādni 2003. gada Nodarbinātības pamatnostādnēs “Palielināt darbaspēka pieejamību un veicināt aktīvu novecošanu”, ko 2003. gada 22. jūlijā (3) un pensionēšanās procesa 5. mērķi, kā tas izstrādāts Kopīgajā ziņojumā par mērķiem un darba metodēm pensionēšanās jomā, kuru 2001. gada 14. un 15. decembrī apstiprināja Lākenes Padome, un Komisijas un Padomes Kopīgajā ziņojumā par atbilstošu un ilgtspējīgu pensionēšanos, kuru 2003. gada 20. un 21. martā pieņēma Briseles Padome.
(3)
Saskaņā ar Eiropas Parlamenta un Padomes 2002. gada 10. jūnija Lēmumu Nr. 1145/2002/EK (4) par Kopienas veicināšanas pasākumiem nodarbinātības jomā Kopienas darbības attiecībā uz dalībvalstu analīzi, pētniecību un sadarbību nodarbinātības un darba tirgus jomā īsteno laikposmā no 2002. gada 1. janvāra līdz 2006. gada 31. decembrim un viens no šo darbību mērķiem ir ar skatu uz nākotni pilnveidot, kontrolēt un novērtēt Eiropas Nodarbinātības stratēģiju.
(4)
Turklāt ir jāatjauno Regulas (EK) Nr. 246/2003 pielikuma 3. iedaļā iekļautās izlases specifikācija, lai palielinātu izlases analīzes potenciālu ad hoc modulim.
(5)
Šajā regulā paredzētie pasākumi ir saskaņā ar Statistikas programmu komitejas atzinumu,
IR PIEŅĒMUSI ŠO REGULU.
1. pants
Pielikumā norāda detalizētu informācijas sarakstu, kas jāsavāc 2006. gadā ad hoc modulī par pāreju no darba uz pensionēšanos.
2. pants
Regulas (EK) Nr. 246/2003 pielikuma 3. iedaļā punktu “Izlase” aizstāj ar šādu tekstu:
“Izlase: Mērķa vecuma grupa šā moduļa izlasei ir personas vecumā no 50 līdz 69 gadiem. Darbaspēka apsekojuma mainīgo lielumu pilnīgu kopumu savāc izlases grupai, kuru izmanto ad hoc modulī. Ja izlases vienība ir indivīds, netiek prasītas ziņas par pārējiem mājsaimniecības locekļiem.”
3. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 8. martā

Labels: 9
19